ΚΑΝΟΝΙΣΜΟΣ ( ΕΟΚ ) αριθ . 147/91 ΤΗΣ ΕΠΙΤΡΟΠΗΣ της 22ας Ιανουαρίου 1991 για τον ορισμό και τον καθορισμό των ορίων ανοχής των ποσοτικών απωλειών των γεωργικών προϊόντων που αποθηκεύονται σε δημόσια παρέμβαση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό ( ΕΟΚ ) αριθ . 3492/90 του Συμβουλίου της 27ης Νοεμβρίου 1990 για τον καθορισμό των στοιχείων που λαμβάνονται υπόψη στους ετήσιους λογαριασμούς για τη χρηματοδότηση των μέτρων παρεμβάσεως με τη μορφή δημόσιας αποθεματοποίησης από το Ευρωπαϊκό Γεωργικό Ταμείο Προσανατολισμού και Εγγυήσεων ( ΕΓΤΠΕ ), τμήμα Εγγυήσεων ( 1 ), και ιδίως το άρθρο 4,

Εκτιμώντας :

ότι πρέπει να καθοριστούν επακριβώς ο ορισμός του ορίου ανοχής που προβλέπεται στο άρθρο 4 του κανονισμού ( ΕΟΚ ) αριθ . 3492/90 για την ποσοτική διατήρηση των γεωργικών προϊόντων που αποθηκεύονται σε δημόσια παρέμβαση καθώς και η μέθοδος υπολογισμού που θα χρησιμοποιηθεί για τον καθορισμό των χρηματοδοτικών επιπτώσεων που προκύπτουν από την αποθήκευση -

ότι το όριο αυτό αναφέρεται στις κανονικές ποσοτικές απώλειες που προκύπτουν από την αποθήκευση ή από κανονική μεταποίηση των γεωργικών προϊόντων που βρίσκονται σε δημόσια παρέμβαση, τηρώντας τους όρους καλής διατηρήσεως του προϊόντος -

ότι το όριο αυτό πρέπει να καθοριστεί, για κάθε ένα από τα εν λόγω προϊόντα, χρησιμοποιώντας μια απλή μέθοδο και λαμβάνοντας υπόψη τις εμπειρίες μη εξακριβωσίμων ποσοτικών απωλειών που λαμβάνουν χώρα κατά τα τελευταία έτη αποθήκευσης - ότι πρέπει, συνεπώς, να καθοριστεί το όριο αυτό σε ποσοστό του συνολικού αποθέματος -

ότι, για ορισμένα προϊόντα που υφίστανται μεταποίηση μεταξύ της αγοράς και της αποθήκευσης, πρέπει να καθοριστούν ειδικά όρια ανοχής όσον αφορά τις απώλειες που λαμβάνουν χώρα κατά τη μεταποίηση αυτή -

ότι, για το χοίρειο κρέας, εφόσον δεν υπήρξαν εδώ και πολύ καιρό εργασίες αποθήκευσης ενδείκνυται, συνεπώς, να καθοριστεί το όριο αυτό μεταγενέστερα εάν εμφανισθούν εργασίες αποθήκευσης -

ότι πρέπει να καθοριστεί η στιγμή κατά την οποία οι χρηματοδοτικές επιπτώσεις που προκύπτουν από την εφαρμογή των ορίων ανοχής πρέπει να αναληφθούν από το ΕΓΤΠΕ, τμήμα Εγγυήσεων -

ότι, για ορισμένα γεωργικά προϊόντα, η μέθοδος υπολογισμού του ποσοστού των αποδεκτών φυσικών απωλειών κατά την αποθεματοποίηση τροποποιήθηκε ριζικά - ότι είναι αναγκαίο ν' αναθεωρηθούν τα ποσοστά αυτά με βάση την αποκτηθείσα πείρα -

ότι τα όρια ανοχής καθορίστηκαν από τομεακούς κανονισμούς και, συνεπώς, για λόγους νομοθετικής απλοποίησης, πρέπει να ομαδοποιηθούν σε ένα μόνο κανονισμό -

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης του ΕΓΤΠΕ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ : Άρθρο 1

1 . Για κάθε γεωργικό προϊόν που αποτελεί αντικείμενο μέτρου δημόσιας αποθεματοποίησης καθορίζεται όριο ανοχής που καλύπτει τις ποσοτικές απώλειες που προκύπτουν από κανονικές εργασίες αποθήκευσης που πραγματοποιούνται σύμφωνα με τους κανόνες αποθήκευσης .

2 . Το όριο ανοχής καθροίζεται σε ποσοστό του πραγματικού βάρους, χωρίς συσκευασία, των ποσοτήτων που έχουν αποθηκευθεί και έχουν αναληφθεί κατά τη διάρκεια του εν λόγω οικονομικού έτους, αυξημένες με τις αποθηκευμένες ποσότητες στην αρχή του εν λόγω οικονομικού έτους . Υπολογίζεται, για κάθε προϊόν, επί του συνόλου των αποθηκευμένων ποσοτήτων από ένα οργανισμό παρεμβάσεως .

Το πραγματικό βάρος κατά την είσοδο και κατά την έξοδο υπολογίζεται αφαιρώντας, από το διαπιστωθέν βάρος, το κατ' αποκοπήν βάρος της συσκευασίας που προβλέπεται στους όρους αγοράς ή, σε περίπτωση ελλείψεως αυτού, το μέσο βάρος των συσκευασιών που χρησιμοποιούνται από τον οργανισμό παρεμβάσεως .

3 . Απώλεια που εκφράζεται σε αριθμό συσκευασιών ή σε αριθμό τεμαχίων που έχουν καταγραφεί δεν καλύπτεται από το όριο ανοχής . Άρθρο 2

1 . Τα ποσοστά κανονικών απωλειών που γίνονται αποδεκτά κατά την αποθήκευση καθορίζονται ως εξής :

- Σιτηρά 0,2 % - Ρύζι paddy-αραβόσιτος-σόργο 0,4 % - Ζάχαρη 0,1 % - Ελαιόλαδο 0,6 % - Κραμβόσποροι και γογγυλόσποροι 0,2 % - Ηλιανθόσποροι 0,8 % - Αλκοόλη 0,6 % - Καπνός σε φύλλα 0,0 % - Δεματοποιημένος ή μεταποιημένος καπνός 1,0 % - Αποκορυφωμένο γάλα σε σκόνη 0,0 % - Βούτυρο 0,0 % - Τυρί : Grana Padano 4,5 % Parmigiano Reggiano 6,5 % - Βόειο κρέας 0,6 % - Χοίρειο κρέας αργότερα .

2 . Τα ποσοστά απωλειών που γίνονται αποδεκτές κατά τη μεταποίηση αγορασθέντων προϊόντων καθορίζονται ως εξής :

- Αποστέωση βοείου κρέατος 32 %

- Μεταποίηση καπνού σε φύλλα 19 %.

Εφαρμόζονται στο σύνολο των ποσοτήτων που χρησιμοποιούνται κατά τη διάρκεια του οικονομικού έτους . Άρθρο 3

Οι απώλειες που υπερβαίνουν το όριο ανοχής καταλογίζονται στο τέλος του οικονομικού έτους του ΕΓΤΠΕ, τμήμα Εγγυήσεων . Άρθρο 4

Τα ποσοστά τα οποία προβλέπονται στο άρθρο 2 θα αναθεωρηθούν το αργότερο μετά από τρία έτη, με βάση τις διαπιστώσεις οι οποίες θα γίνουν μετά την εφαρμογή των νέων μεθόδων υπολογισμού . Άρθρο 5

Καταργούνται οι κανονισμοί ( ΕΟΚ ) αριθ . 742/70 ( ΕΟΚ ) αριθ . 743/70, ( ΕΟΚ ) αριθ . 771/71, ( ΕΟΚ) αριθ . 899/70, ( ΕΟΚ ) αριθ . 2705/72, ( ΕΟΚ ) αριθ . 236/72, ( ΕΟΚ ) αριθ . 2577/72, ( ΕΟΚ ) αριθ . 638/74, ( ΕΟΚ ) αριθ . 230/79 και ( ΕΟΚ ) αριθ . 394/89 της Επιτροπής ( 2 ). Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων .

Εφαρμόζεται από την 1η Οκτωβρίου 1990 . Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος .

Βρυξέλλες, 22 Ιανουαρίου 1991 . Για την Επιτροπή

Ray MAC SHARRY

Μέλος της Επιτροπής ( 1 ) ΕΕ αριθ . L 337 της 4 . 12 . 1990, σ. 3 . ( 2 ) ΕΕ αριθ . L 90 της 24 . 4 . 1970, σ . 28 . ΕΕ αριθ . L 90 της 24 . 4 . 1970, σ . 29 . ΕΕ αριθ . L 85 της 15 . 4 . 1971, σ . 78 . ΕΕ αριθ . L 108 της 20 . 5 . 1970, σ . 12 . ΕΕ αριθ . L 280 της 21 . 12 . 1971, σ . 8 . ΕΕ αριθ . L 29 της 2 . 2 . 1972, σ . 18 . ΕΕ αριθ . L 275 της 8 . 12 . 1972, σ . 24 . ΕΕ αριθ . L 77 της 22 . 3 . 1974, σ . 30 . ΕΕ αριθ . L 32 της 8 . 2 . 1979, σ . 23 . ΕΕ αριθ . L 45 της 17 . 2 . 1989, σ . 12 .